L-UE qed taġġorna r-regoli tagħha għas-sustanzi kimiċi li jdumu u li jniġġsu l-aktar fid-dinja. Illum il-Kunsill qabel dwar il-pożizzjoni tiegħu fir-rigward tar-regolament imfassal mill-ġdid dwar sustanzi niġġiesa organiċi persistenti, il-lista ta' sustanzi tossiċi ħafna miftiehma fin-NU. Wara l-2004, il-produzzjoni, l-użu u l-kummerċ ta' dawn is-sustanzi bdew jiġu pprojbiti progressivament u ddaħħlet sistema ta' kxif u skreditar pubbliku biex jiġu sanzjonati dawk li jiksru r-regoli. Il-ftehim tal-lum iwitti t-triq biex il-presidenza Awstrijaka tibda negozjati mal-Parlament Ewropew. L-għan tagħna huwa ċar: irridu neliminaw il-produzzjoni u l-użu tas-sustanzi l-aktar tossiċi fid-dinja. Illum qed nieħdu pass ieħor importanti lejn il-protezzjoni tas-saħħa tal-bniedem u l-prevenzjoni ta' tniġġis ambjentali mis-sustanzi kimiċi l-aktar perikolużi. Elisabeth Köstinger, ministru federali għas-sostenibbiltà u t-turiżmu tal-Awstrija It-tfassil mill-ġdid propost ser jiżgura l-allinjament tar-regolament mat-Trattat ta' Lisbona, u mal-aħħar emendi għall-Konvenzjoni ta' Stokkolma, li tipprovdi l-qafas legali globali għall-eliminazzjoni tal-produzzjoni, l-użu, l-importazzjoni u l-esportazzjoni ta' sustanzi niġġiesa organiċi persistenti. Diversi emendi jtejbu l-allinjament tar-regolament mal-leġislazzjoni ġenerali tal-UE dwar is-sustanzi kimiċi. B'riżultat tal-bidliet, ser jiżdiedu ċ-ċarezza, it-trasparenza u ċ-ċertezza legali għall-partijiet kollha involuti fl-implimentazzjoni tar-regolament. Bir-regoli l-ġodda, ser jibqa' jinżamm il-livell għoli attwali ta' ħarsien tas-saħħa tal-bniedem u tal-ambjent fl-Ewropa, iżda ċerti kompiti previsti fir-regolament ser jiġu ttrasferiti mill-Kummissjoni Ewropea għall-Aġenzija Ewropea għas-Sustanzi Kimiċi (ECHA) f'Helsinki, għax dan mistenni li jnaqqas l-ispejjeż globali u jżid l-għarfien xjentifiku disponibbli għall-implimentazzjoni. Fil-pożizzjoni tiegħu, il-Kunsill ippermetta, għall-materjali riċiklati kollha, konċentrazzjoni ta' mhux iżjed minn 500 parti kull miljun għas-somma kumulattiva tad-difenileteri polibromurati (PBDEs) kollha, li huma kategorija ta' ritardant tan-nirien li jinkludu d-decaBDE. Il-proposta tal-Kummissjoni kienet tipprojbixxi d-decaBDE ħlief għal traċċi mhux intenzjonali f'konċentrazzjonijiet ta' mhux iżjed minn 10 partijiet kull miljun. Il-Kunsill qabel ukoll dwar deroga għall-manifattura, it-tqegħid fis-suq u l-użu ta' decaBDE għal ajruplani, vetturi bil-mutur kif ukoll tagħmir elettriku u elettroniku. Għal paraffini klorurati b'katina qasira (SCCPs), il-Kunsill introduċa deroga għall-projbizzjoni tal-manifattura, it-tqegħid fis-suq u l-użu ta' sustanzi jew taħlitiet li fihom SCCPs f'konċentrazzjonijiet ta' inqas minn 1 % tal-piż jew oġġetti li fihom SCCPs f'konċentrazzjonijiet ta' inqas minn 0,15 % tal-piż. Il-kuntest u l-passi li jmiss Fit-22 ta' Marzu 2018, il-Kummissjoni Ewropea adottat proposta għat-tfassil mill-ġdid tar-regolament dwar sustanzi niġġiesa organiċi persistenti. Il-ftehim tal-lum isegwi diskussjonijiet intensivi fil-livell ta' ħidma fil-Kunsill. Il-Presidenza Awstrijaka issa tista' tibda negozjati mal-Parlament Ewropew, li adotta l-pożizzjoni tiegħu dwar ir-regolament fil-15 ta' Novembru 2018. L-ewwel laqgħa hija ppjanata għall-4 ta' Diċembru. Il-proposta tal-Kummissjoni